ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಪಿರೋ
ಪಿರೋ
ಕ್ರಿ. ಪೂ. ಸು. 365-275. ಪ್ರಾಚೀನ ಗ್ರೀಕ್ ತತ್ತ್ವಜ್ಞ. ಸಂಶಯವಾದಿ. ಇವನ ವಾದಕ್ಕೆ ಪಿರನಿಸಂ ಎಂದೇ ಹೆಸರು. ಈತ ಹುಟ್ಟಿದ್ದು ಎಲಿಸ್ ಎಂಬಲ್ಲಿ. ಅಲೆಕ್ಸಾಂಡರ್ ಮಹಾಶಯನ ಸಮಕಾಲೀನನಾದ ಈತ ಅವನೊಡನೆ ಏಷ್ಯಾ ಖಂಡಕ್ಕೆ ಪ್ರಯಾಣ ಮಾಡಿದನೆಂದು ಪ್ರತೀತಿ. ಇಂದ್ರೀಯಜನ್ಯ ಜ್ಞಾನ ಹೊರತು ಮತ್ಯಾವುದನ್ನೂ ಪ್ರಮಾಣವೆಂದು ಈತ ಒಪ್ಪಲಿಲ್ಲ. ಇಂದ್ರೀಯ ಜ್ಞಾನಕ್ಕೆ ಗೋಚರವಾಗುವ ಪದಾರ್ಥಗಳ ನಿಜವಾದ ಸ್ವರೂಪ ನಮಗೆ ಎಂದಿಗೂ ದೊರಕಲಾರದೆಂದೂ ಸಂಶಯಾತ್ಮಕವಾಗಿಯೇ ಉಳಿಯುವುದೆಂದೂ ಹೇಳಿದ. ಇಂದ್ರೀಯಜನ್ಯ ಜ್ಞಾನ ಹೇಗೆ ಅನಿಶ್ಚಿತವಾದದ್ದೋ ಹಾಗೆಯೇ ನಮ್ಮ ಸರಿ ತಪ್ಪು ಎಂಬ ಕಲ್ಪನೆಗಳೂ ಯುಕ್ತಾಯುಕ್ತ ಪರಿಜ್ಞಾನವು ಅನಿಶ್ಚಿತವಾದವು ಎಂದು ವಾದಿಸಿದ. ಇದಕ್ಕಿಂತ ಹೆಚ್ಚು ಜ್ಞಾನವನ್ನು ಬಯಸಿದರೆ ಪ್ರಯೋಜನವಿಲ್ಲವೆಂಬುದು ಇವನ ನಿರ್ಧಾರ. ಈ ರೀತಿಯ ಮನೋಭಾವ ಉದಾಸೀನದ್ದಾದರೂ ಇದರಿಂದ ಮನಃಶಾಂತಿ ಲಭಿಸಬಲ್ಲದೆಂದು ಈತ ನಂಬಿದ. ಆದರೆ, ವ್ಯಾವಹಾರಿಕವಾಗಿ ನೀತಿ ನಿಯಮಗಳು ಅಗತ್ಯ ಎಂಬುದನ್ನ ಈತ ಒಪ್ಪಿದ.
(ಎಂ.ವೈ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ